Frid, Fata i raportojnë Kongresit për NATO-n dhe tensionet Rusi-Gjeorgji
Daniel Frid dhe Dan Fata vlerësuan deklaratën përfundimtare të NATO-s në takimin e Bukureshtit për anëtarësimin e Ukrainës dhe Gjeorgji
Anëtarë të Kongresit u kërkuan zyrtarëve të Departamentit Amerikan të Shtetit dhe atij të Mbrojtjes shpjegime të detajuara për ato që u arritën në takimin e fundit të nivelit të lartë të NATO-s në Bukuresht. Ndihmës sekretari i Shtetit për Marrëdhëniet me Evropën dhe Euroazinë, Daniel Frid, nënvizoi pika të rëndësishme të cilat administrata tashmë i ka theksuar, duke përfshirë forcimin e rolit të NATO-s në Afganistan dhe Kosovë dhe një angazhim zyrtar për anëtarësimin në të ardhmen në NATO të Gjeorgjisë dhe Ukrahinës. Rreth Afganistanit, zoti Frid tha se ndonëse NATO-ja nuk bëri që në fillim një vlerësim të saktë të sfidave ose taktika efektive kundër kryemgritësve, aleanca e ka kuptuar gabimin. Ai u përgjigj në këtë mënyrë kur kryetari i nën-komisionit për Marrëdhëniet me Evropën, Robert Uaksler, e pyeti rreth një deklarate të Antoni Kordsmanit, një ekspert i mirënjohur për mbrojtjen, i cili thoshte se pretendimet e NATO-s për progres në rastin më të mirë janë për të fituar kohë dhe në atë më të keq, një paralajmërim për dështim. Zv. sekretari i Mbrojtjes për Politikat me NATO-n dhe Evropën, Dan Fata, tha se NATO-ja ra dakord se siguria ndërkombëtare Euro-Atlantike dhe më gjerë janë të lidhura me stabilitetin e Afganistanit dhe të së ardhmes së tij demokratike. Zoti Fata theksoi pothuajse dyfishimin e forcave të NATO-s që nga viti 2006 kar NATO-ja mori përgjegjësinë kryesore për Forcat Ndërkombëtare të Sigurimit në Afganistan. Por ai shtoi se numri i forcave të NATO-s ende është më i vogël në krahasim me ato që komandantët amerikanë besojnë se nevojiten dhe në çfarë rrethanash mund të përdoren forcat e NATO-s. Të dy zyrtarët vlerësuan rëndësinë e deklaratës përfundimtare të NATO-s në takimin e nivelit të lartë të Bukureshtit që Ukraina dhe Gjerogjia në të ardhmen do të bëhen anëtare të NATO-s. Përsa u përket tensioneve midis Rusisë dhe Gjeorgjisë, zoti Frid tha se Washingtoni është shumë i shqetësuar rreth hapave të ndërmarra nga Moska për krijimin e lidhjeve më të ngushta me Abkazinë dhe Osetinë Jugore, dy krahinave separatiste në Gjerogji. Përpara bisedimeve të djeshme me Ministrin e Jashtëm të Gjeorgjisë, Sekretarja Amerikane e Shtetit, tha se ajo diskutoi me Rusinë mbi shumë probleme, duke shtuar se ky problem duhet të zgjidhet midis Rusisë dhe Gjeorgjisë. Në dëshiminë e tij në Kongres, ndihmës sekretari Frid tha se NATO-ja do të vazhdojë të punojë për pakësimin e divergjencave me Rusinë, ndërkohë që vuri theksin mbi interesat e përbashkëta si ajo e mos përhapjes së armeve dhe lufta kundër terrorizmit. Sidoqoftë, tha zoti Fried, NATO-ja do të vendosë si të jetë më mirë për aleancën dhe për sigurinë Euro-Atlantike në përgjithësi. //iç//